আওয়াম পাকিস্তান

আওয়াম পাকিস্তান (, , আক্ষরিক অর্থে: ‘পাকিস্তানের জনগণ’, সংক্ষেপ: এপি) পাকিস্তানের একটি রাজনৈতিক দল। এটি ২০২৪ সালে সাবেক প্রধানমন্ত্রী শাহিদ খাকান আব্বাসি এবং সাবেক অর্থমন্ত্রী মিফতাহ ইসমাইল কর্তৃক প্রতিষ্ঠিত হয়, যারা উভয়েই পাকিস্তান মুসলিম লীগ (এন) পিএমএল(এন) ত্যাগ করেছিলেন। দলটি ২০২৫ সালের ৯ জানুয়ারি পাকিস্তান নির্বাচন কমিশন (ইসিপি)-এ নিবন্ধিত হয়।

দলের আনুষ্ঠানিক উদ্বোধনী অনুষ্ঠান ২০২৪ সালের ৬ জুলাই ইসলামাবাদ, রাওয়ালপিন্ডি এবং করাচিতে অনুষ্ঠিত হয়।

 ইতিহাস 
২০২৩ সালের ৩ জানুয়ারি পিএমএল(এন)-এর নেতা নওয়াজ শরিফের কন্যা মরিয়ম নওয়াজকে দলের সিনিয়র ভাইস প্রেসিডেন্ট করা হয়। দলের ভেতরে অনেক সিনিয়র নেতা পরামর্শ ছাড়া এ পদোন্নতিতে অসন্তোষ প্রকাশ করেন। একই দিনে সাবেক প্রধানমন্ত্রী শাহিদ খাকান আব্বাসি পিএমএল(এন)-এর সিনিয়র ভাইস প্রেসিডেন্ট পদ থেকে পদত্যাগ করেন। তিনি বলেন, মরিয়মকে কাজ করার সুযোগ দিতে হবে, নইলে মতবিরোধ তৈরি হবে। পরবর্তীতে ২০২৩ সালের ডিসেম্বরে তিনি আনুষ্ঠানিকভাবে পিএমএল(এন) ত্যাগ করেন। এক সাক্ষাৎকারে তিনি জানান, তাঁর মর্যাদা পিএমএল(এন)-এ শাহবাজ শরিফের সমান, তাই মরিয়মের অধীনে কাজ করা তাঁর কাছে অসম্মানজনক মনে হয়েছে। একই সময়ে অর্থমন্ত্রীর পদ থেকে সরিয়ে দেওয়ার পর মিফতাহ ইসমাইলও পিএমএল(এন) ত্যাগের ঘোষণা দেন।

দলটি ২০২৪ সালের জুনে আব্বাসি ও ইসমাইলের উদ্যোগে প্রতিষ্ঠিত হয়। এর আগে তাঁরা "রিইমাজিনিং পাকিস্তান" শীর্ষক সেমিনারের আয়োজন করেছিলেন, যা দল গঠনের ভূমিকা রাখে। পাকিস্তান পিপলস পার্টি-সংশ্লিষ্ট মুস্তাফা নওয়াজ খোখরও এসব সেমিনারে অংশ নিলেও দলটিতে যোগ দেননি।

২০২৪ সালের ২১ জুন আওয়াম পাকিস্তানের অফিসিয়াল টুইটার অ্যাকাউন্টে একটি ভিডিও প্রকাশ করা হয়, যেখানে বিভিন্ন জাতীয় সমস্যা নিয়ে প্রশ্ন তোলা হয়। ভিডিওতে ট্যাগলাইন ছিল: "عوام پاکستان: بدلیں گے نظام" (আওয়াম পাকিস্তান: আমরা ব্যবস্থা বদলাবো)।

৬ জুলাই ২০২৪ ইসলামাবাদে দলের আনুষ্ঠানিক উদ্বোধনে ঘোষণা করা হয় যে আব্বাসি দলের আহ্বায়ক এবং ইসমাইল দলের মহাসচিব নির্বাচিত হয়েছেন। এ অনুষ্ঠানে মেহতাব আব্বাসি, জায়েম কাদরী এবং জাফর মির্জাও উপস্থিত ছিলেন।

 আদর্শ 
দলের উদ্বোধনী অনুষ্ঠানে আব্বাসি বলেন, "পাকিস্তানে ডান-বাম বিভাজনের যুগ শেষ হয়েছে। আমাদের আদর্শ হলো জনগণকে সাহায্য করা এবং তাদের দায়িত্ব নেওয়া।"

এক সাক্ষাৎকারে মিফতাহ ইসমাইল দলের অর্থনৈতিক নীতি ব্যাখ্যা করতে গিয়ে বলেন, মধ্যবিত্ত ও বেতনভুক্ত শ্রেণিকে কর ছাড় দেওয়া, বেসরকারি খাতকে উৎসাহিত করে সরকারি হস্তক্ষেপ সীমিত করা এবং রাষ্ট্রায়ত্ত প্রতিষ্ঠানগুলোকে বেসরকারিকরণ করা হবে দলের অঙ্গীকার।

 আরও দেখুন 

 মোহাম্মদ আলী জিন্নাহ
 শাহিদ খাকান আব্বাসি
 মিফতাহ ইসমাইল
 লিয়াকত আলী খান
 ফাতিমা জিন্নাহ
 আল্লামা ইকবাল
 ডানপন্থী রাজনীতি
 পাকিস্তান আন্দোলন

 তথ্যসূত্র 

বিষয়শ্রেণী:পাকিস্তানের রাজনৈতিক দল
বিষয়শ্রেণী:২০২৪-এ পাকিস্তানে প্রতিষ্ঠিত